אלברט אברהם מייקלסון

אלברט אברהם מייקלסון (באנגלית: Albert Abraham Michelson; 19 בדצמבר 1852 - 9 במאי 1931) היה פיזיקאי יהודי אמריקני יליד פולין, אשר יחד עם אדוארד מורלי הוכיח שגלים אלקטרומגנטיים (ובהם אור) נעים בריק, מדד את מהירות האור בדיוק חסר תקדים בעזרת האינטרפרומטר שהמציא ונקרא על שמו "אינטרפרומטר מייקלסון-מורלי", והוכיח שמהירות האור אינה תלויה במערכת הייחוס שבה היא נמדדת - תגלית שהובילה לפיתוח תורת היחסות הפרטית. האמריקני הראשון שזכה בפרס נובל והיהודי הראשון שזכה בפרס נובל לפיזיקה.

חייו
אלברט מייקלסון נולד בפרוסיה (בעיר שנמצאת עתה בתחום פולין) לאב שהתפרנס ממסחר. המשפחה היגרה לארצות הברית כאשר הוא היה בן שנתיים. הוא גדל בקליפורניה ונבדה.

לאחר לימודיו בתיכון, החל ללמוד באקדמיה הימית של ארצות הברית באנאפוליס. בעקבות הישגיו במדעים ועל אף שלא הצטיין בימאות, הוצע לו לשמש כמדריך למדעים של האקדמיה. בשנים 1880–1882 השתלם אצל הרמן פון הלמהולץ ובפריז.

ב-1881 התפטר משירותו בצי האמריקאי והצטרף כפרופסור למכון הטכנולוגי ע"ש קייס שבקליבלנד במדינת אוהיו. שם ערך ב-1887 יחד עם אדוארד מורלי את הניסוי הקרוי על שמם, שנחשב לאחד מן הניסויים החשובים ביותר בהיסטוריה של הפיזיקה. הוא פורש כראיה המוצקה הראשונה נגד נכונות תאוריית האֶתֶר, אשר הייתה התאוריה השלטת בקרב הפיזיקאים עוד מתחילת המאה ה-18. מטרת הניסוי הייתה לבדוק את מהירות כדור הארץ באתר. מטרתם לא הייתה להוכיח או להפריך את קיום האתר, משום שקיומו נחשב במאה ה-19 לעובדה מדעית שמעטים פקפקו בה. כדי למדוד את מהירות כדור הארץ הם השתמשו בשיטה אופטית-התאבכותית הידועה בשם "אינטרפרומטריה". הרעיון מאחורי הניסוי היה לצרף שתי קרני אור, אשר אחת מהן נעה בכיוון התקדמות כדור הארץ, והשנייה נעה בניצב. בהנחה שהאור מתקדם בתווך כלשהו-באתר- ושכדור הארץ נע ביחס אליו, צריך להיות הבדל במהירויות שתי הקרניים, והאינטרפרומטר של מייקלסון מורלי היה רגיש מספיק בשביל למדוד הבדל זה. ממדידת ההבדל ניתן היה להסיק את מהירות כדור הארץ. חשיבותו של הניסוי התבטאה בין היתר גם בקבלת תורת היחסות של אלברט איינשטיין ובפיתוח האינטרפרומטריה. על עבודה זו, לצד פיתוח ענף האינטרפרומטריה, הוענק בשנת 1907 פרס נובל לפיזיקה למייקלסון.

בשנת 1892 התמנה לפרופסור לפיזיקה הראשון באוניברסיטת שיקגו.

הוא נפטר בפסדינה, קליפורניה.

אותות הוקרה 
 ב-1888 קיבל את פרס ראמפורד.
 ב-1907 הוענק לו פרס נובל בפיזיקה. הוא היה האמריקאי הראשון שזכה בפרס.
 ב-1907 החברה המלכותית הבריטית העניקה לו את מדליית קופלי.
 ב-1912 קיבל את מדליית אליוט קרסון.
 ב-1916 קיבל את מדליית הנרי דרייפר מטעם האקדמיה הלאומית למדעים.
 ב-1923 הוענקה לו מדליית הזהב של האגודה האסטרונומית המלכותית הבריטית.
 ב-1923 קיבל את מדליית פרנקלין.
 על שמו נקרא מכתש על הירח.

ראו גם
 ניסוי מייקלסון-מורלי

לקריאה נוספת
 אמיל פוירשטיין, יהודים מפורסמים במדע, 1956. עמ' 181–193.

קישורים חיצוניים

 אלברט אברהם מייקלסון, אנשי סגולה - יהודים זוכי פרס נובל, באתר בית התפוצות.
 
 
 
 

סגל אוניברסיטת שיקגו
זוכי פרס נובל לפיזיקה
זוכי פרס נובל יהודים אמריקאים
פיזיקאים יהודים אמריקאים
זוכי מדליית קופלי
זוכי מדליית זהב של החברה המלכותית לאסטרונומיה
יהודים זוכי פרסי האקדמיה הלאומית למדעים של ארצות הברית
סגל אוניברסיטאות ומכללות בארצות הברית
עמיתים זרים בחברה המלכותית
עמיתים יהודים בחברה המלכותית
חברי היכל התהילה לאמריקאים הגדולים
בוגרי האקדמיה הימית של ארצות הברית
זוכי מדליית אליוט קרסון
נשיאי האקדמיה הלאומית למדעים (ארצות הברית)
זוכי מדליית הנרי דרייפר
אמריקאים שנולדו ב-1852
אמריקאים שנפטרו ב-1931
זוכי מדליית פרנקלין